ПРЕДЛОГ ЗАКОНА

О ДОПУНИ ЗАКОНА О ПОЉОПРИВРЕДИ

И РУРАЛНОМ РАЗВОЈУ

Члан 1.

У Закону о пољопривреди и руралном развоју („Службени гласник РС”, бр. 41/09, 10/13 - др. закон, 101/16, 67/21 - др. закон и 114/21), у члану 21. после става 1. додају се ст. 2-5, који гласе:

„Пољопривредник из члана 20. став 1. овог закона може се уписати у Регистар, односно уписати катастарску парцелу у Регистар и по основу фактичког коришћења пољопривредног земљишта на основу посебне изјаве оверене код надлежног органа у складу са прописом којим се уређује оверавање потписа, рукописа и преписа.

Предмет изјаве из става 2. овог члана не може бити пољопривредно земљиште у државној својини.

У случају из става 2. овог члана Република Србија не одговора за накнаду штете власнику пољопривредног земљишта које је предмет фактичког коришћења.

Влада ближе уређује услове фактичког коришћења пољопривредног земљишта, као и образац посебне изјаве о фактичком коришћењу пољопривредног земљишта.”.

Члан 2.

Овај закон ступа на снагу осмог дана од дана објављивања у „Службеном гласнику Републике Србије”, а примењује се до 31. децембра 2026. године.